CELEX: 32020R1242
Language: da
Date: 2020-09-01 00:00:00
Title: Kommissionens gennemførelsesforordning (EU) 2020/1242 af 1. september 2020 om forlængelse af dispensationen fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden, der er indrømmet med henblik på fiskeri med vod brugt fra fartøjer, der fisker efter glaskutling (Aphia minuta) i de spanske territorialfarvande ved den selvstyrende region Murcia

2.9.2020   
               
               
                  DA
               
               
                  Den Europæiske Unions Tidende
               
               
                  L 286/1
               
            
         KOMMISSIONENS GENNEMFØRELSESFORORDNING (EU) 2020/1242
         af 1. september 2020
         om forlængelse af dispensationen fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden, der er indrømmet med henblik på fiskeri med vod brugt fra fartøjer, der fisker efter glaskutling (Aphia minuta) i de spanske territorialfarvande ved den selvstyrende region Murcia
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 13, stk. 5, og
         ud fra følgende betragtninger:
         
                     (1)
                  
                  
                     I henhold til artikel 13, stk. 1, i forordning (EF) nr. 1967/2006 er det forbudt at anvende trukne redskaber inden for 3 sømil fra kysten eller inden for 50 m-dybdekurven, hvis en sådan dybde nås tættere på kysten.
                  
               
                     (2)
                  
                  
                     Kommissionen kan efter anmodning fra en medlemsstat indrømme dispensation fra artikel 13, stk. 1, første afsnit, i forordning (EF) nr. 1967/2006, såfremt en række betingelser fastsat i artikel 13, stk. 5 og 9, er opfyldt.
                  
               
                     (3)
                  
                  
                     En dispensation fra artikel 13, stk. 1, første afsnit, for anvendelsen af vod brugt fra fartøjer med henblik på fiskeri efter glaskutling (Aphia minuta) i de spanske territorialfarvande ved den selvstyrende region Murcia blev første gang indrømmet ind til den 31. december 2016 ved Kommissionens gennemførelsesforordning (EU) nr. 773/2013 (2). Denne dispensation var baseret på en yderligere dispensation fra mindstemaskestørrelsen, som Spanien havde vedtaget i henhold til artikel 9, stk. 7, i forordning (EF) nr. 1967/2006, fordi det pågældende fiskeri ikke ville kunne have fundet sted uden den og ville derfor have været nødt til at lukke.
                  
               
                     (4)
                  
                  
                     Dispensationen blev forlænget ind til den 31. december 2019 ved Kommissionens gennemførelsesforordning (EU) 2017/677 (3) under hensyntagen til forvaltningsplanen for det fiskeri, som den dispensation, der er indrømmet af Spanien i henhold til artikel 19 i forordning (EF) nr. 1967/2006, omhandlede.
                  
               
                     (5)
                  
                  
                     Spanien forelagde i 2017, 2018 og 2019 videnskabelige rapporter om gennemførelsen af denne forvaltningsplan.
                  
               
                     (6)
                  
                  
                     Den 26. juni 2019 anmodede Spanien Kommissionen om forlængelse af dispensationen fra artikel 13, stk. 1, første afsnit, efter den 31. december 2019. Spanien forelagde i overensstemmelse med artikel 19 i forordning (EF) nr. 1967/2006 og ajourførte oplysninger som begrundelse for forlængelsen af dispensationen et udkast til ny forvaltningsplan til regulering af fiskeri efter glaskutling (Aphia minuta) i regionen Murcias indre farvande.
                  
               
                     (7)
                  
                  
                     Den Videnskabelige, Tekniske og Økonomiske Komité for Fiskeri (STECF) vurderede i september 2019 (4) ansøgningen om dispensation og det dertil hørende udkast til forvaltningsplan. STECF konkluderede, at forvaltningsplanen for fiskeri med vod brugt fra fartøjer ved regionen Murcia i perioden 2016-2019 blev gennemført korrekt, og at de betingelser, som i 2016 lå til grund for dispensationen vedrørende mindsteafstanden fra kysten og dybden, fortsat er opfyldt. STECF bemærker, at fiskeredskaberne tilsyneladende er yderst selektive.
                  
               
                     (8)
                  
                  
                     Den 21. december 2019 vedtog Spanien denne nye forvaltningsplan (5).
                  
               
                     (9)
                  
                  
                     Den dispensation, som Spanien har anmodet om, opfylder betingelserne i artikel 13, stk. 5 og 9, i forordning (EF) nr. 1967/2006.
                  
               
                     (10)
                  
                  
                     Der er særlige geografiske begrænsninger i form af fastlandssoklens begrænsede størrelse og det begrænsede omfang af fiskebanker, hvor det er tilladt at fiske med trawl, da målarten udelukkende er begrænset til visse zoner i kystområder med en dybde på under 50 m.
                  
               
                     (11)
                  
                  
                     Fiskeriet har ingen væsentlig indvirkning på havmiljøet, da vod brugt fra fartøjer trækkes i vandsøjlen og ikke rører havbunden. Som følge af brugen af ekkolod er fiskeriet meget selektivt med få bifangster. Desuden udsættes uønskede fangster straks i live med meget høj overlevelsesrate.
                  
               
                     (12)
                  
                  
                     Den dispensation, som Spanien har anmodet om, berører et begrænset antal fartøjer, nemlig 27.
                  
               
                     (13)
                  
                  
                     Fiskeriet kan ikke udøves med andre redskaber, da vod brugt fra fartøjer er det eneste regulerede redskab, der er tilladt til indfangning af arter af en størrelse, der er så lille som glaskutling, og med en stimeadfærd i kystnære farvande.
                  
               
                     (14)
                  
                  
                     Fartøjerne er registreret i registeret for den spanske nationale operationelle fiskerflåde, kan dokumentere, at de har udøvet fiskeriet i mere end fem år og fisker i henhold til en forvaltningsplan.
                  
               
                     (15)
                  
                  
                     Forvaltningsplanen sikrer, at fiskeriindsatsen ikke intensiveres i fremtiden, eftersom der kun udstedes fiskeritilladelser til 27 fartøjer med en maksimal fiskerikapacitet på 116 hk pr. fartøj. Fiskeriet foregår fortsat på arbejdsdage (mandag-fredag) i december, januar og februar. Desuden er den maksimale kvote pr. fangstsæson reduceret til 18,2 ton. Hvis forvaltningsplanen ikke overholdes, lukkes fiskeriet ind til næste sæson.
                  
               
                     (16)
                  
                  
                     Det pågældende fiskeri opfylder kravene i artikel 4, stk. 1, i forordning (EF) nr. 1967/2006, som på visse betingelser tillader fiskeri hen over beskyttede levesteder, hvis det pågældende fiskeri udøves således, at havgræsengene ikke røres.
                  
               
                     (17)
                  
                  
                     Desuden kunne det pågældende fiskeri ikke have fundet sted uden en dispensation fra mindstemaskestørrelsen.
                  
               
                     (18)
                  
                  
                     Da dette fiskeri er yderst selektivt og kun har en ubetydelig indvirkning på havmiljøet samt ikke berøres af bestemmelserne i artikel 4, stk. 5, i forordning (EF) nr. 1967/2006, har Spanien imidlertid tidligere indrømmet en dispensation fra den mindstemaskestørrelse, der er omhandlet i artikel 9, stk. 7, i forordning (EF) nr. 1967/2006.
                  
               
                     (19)
                  
                  
                     Artikel 9 i forordning (EF) nr. 1967/2006 blev ophævet ved Europa-Parlamentets og Rådets forordning (EU) 2019/1241 (6). I henhold til del B, punkt 4, i bilag IX til forordning (EU) 2019/1241 kan de mindstemaskestørrelser, der er vedtaget på grundlag af artikel 9 i forordning (EF) nr. 1967/2006, og som var gældende den 14. august 2019, dog fortsat gælde, forudsat at de ikke fører til en forøgelse af fangsten af ungfisk. Den forlængede dispensation, som Spanien har anmodet om, opfylder betingelserne i artikel 15, stk. 5, og i del B, punkt 4, i bilag IX til forordning (EU) 2019/1241, da den ikke medfører en forringelse af de selektivitetsstandarder, navnlig i form af en stigning af fangster af ungfisk, der gælder den 14. august 2019, og har til formål at opfylde de målsætninger og mål, der er fastsat i nævnte forordnings artikel 3 og 4.
                  
               
                     (20)
                  
                  
                     Det berørte fiskeri opfylder rapporteringskravene i artikel 14 i Rådets forordning (EF) nr. 1224/2009 (7).
                  
               
                     (21)
                  
                  
                     Det pågældende fiskeri finder sted meget tæt på kysten og berører derfor ikke andre fartøjers fiskeriaktiviteter.
                  
               
                     (22)
                  
                  
                     Det berørte fiskeri reguleres i den spanske forvaltningsplan for at sikre, at fangsterne af de arter, der er nævnt i bilag IX til forordning (EU) 2019/1241, er minimale.
                  
               
                     (23)
                  
                  
                     Fiskeri med vod brugt fra fartøjer er ikke rettet mod blæksprutter.
                  
               
                     (24)
                  
                  
                     Den spanske forvaltningsplan omfatter foranstaltninger til overvågning af fiskeriet i overensstemmelse med artikel 13, stk. 9, tredje afsnit, i forordning (EF) nr. 1967/2006.
                  
               
                     (25)
                  
                  
                     Den dispensation, der anmodes om, bør derfor indrømmes.
                  
               
                     (26)
                  
                  
                     Spanien bør aflægge rapport til Kommissionen rettidigt og i overensstemmelse med den overvågningsplan, der er fastsat i den spanske forvaltningsplan.
                  
               
                     (27)
                  
                  
                     Ved at begrænse dispensationens varighed vil det være muligt at sikre, at der hurtigt kan træffes korrigerende foranstaltninger, hvis overvågningen af forvaltningsplanen skulle vise en ringe bevarelsesstatus for den udnyttede bestand, samtidig med at det giver mulighed for at udbygge det videnskabelige grundlag for en forbedret forvaltningsplan. Dispensationens bør udløbe ved fangstsæsonens afslutning. Dispensationen bør derfor finde anvendelse indtil den 1. marts 2023.
                  
               
                     (28)
                  
                  
                     Da den dispensation, der blev indrømmet ved gennemførelsesforordning (EU) 2017/677, udløb den 31. december 2019, bør nærværende forordning finde anvendelse fra den 1. januar 2020 for at sikre retlig kontinuitet. Af hensyn til retssikkerheden bør nærværende forordning træde i kraft så hurtigt som muligt.
                  
               
                     (29)
                  
                  
                     Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
                  
               VEDTAGET DENNE FORORDNING:
         
            Artikel 1
            Dispensation
            Artikel 13, stk. 1, første afsnit, i forordning (EF) nr. 1967/2006 finder ikke anvendelse i de spanske territorialfarvande ved den selvstyrende region Murcia for fiskeri efter glaskutling (Aphia minuta) med anvendelse af vod brugt fra fartøjer, der opfylder følgende krav:
            
                        a)
                     
                     
                        er opført i det maritime register, der forvaltes af den selvstyrende region Murcias generaldirektorat for landbrug, husdyravl og fiskeri
                     
                  
                        b)
                     
                     
                        kan dokumentere, at de har udført det pågældende fiskeri i mere end fem år, og ikke bevirker, at fiskeriindsatsen øges
                     
                  
                        c)
                     
                     
                        har en fiskeritilladelse og fisker i henhold til den forvaltningsplan, som Spanien har vedtaget i henhold til artikel 19, stk. 2, i forordning (EF) nr. 1967/2006.
                     
                  
         
            Artikel 2
            Overvågningsplan og rapportering
            Spanien forelægger Kommissionen en rapport, der udarbejdes i overensstemmelse med den overvågningsplan, der er fastsat i den i artikel 1, litra c), omhandlede forvaltningsplan, første gang senest den 1. oktober 2020 og derefter hver 12. måned.
         
         
            Artikel 3
            Ikrafttræden og anvendelse
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2020 til den 1. marts 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. september 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 409 af 30.12.2006, s. 11.
         
            (2)  Kommissionens gennemførelsesforordning (EU) nr. 773/2013 af 12. august 2013 om dispensation fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden for anvendelsen af vod brugt fra fartøjer, der fisker efter glaskutling (Aphia minuta) i visse spanske territorialfarvande (Murcia) (EUT L 217 af 13.8.2013, s. 28).
         
            (3)  Kommissionens gennemførelsesforordning (EU) 2017/677 af 10. april 2017 om forlængelse af den dispensation fra Rådets forordning (EF) nr. 1967/2006 for så vidt angår mindsteafstanden fra kysten og mindstedybden, der er indrømmet med henblik på fiskeri med vod brugt fra fartøjer, der fisker efter glaskutling (Aphia minuta) i visse spanske territorialfarvande (Murcia) (EUT L 98 af 11.4.2017, s. 4).
         
            (4)  Den Videnskabelige, Tekniske og Økonomiske Komité for Fiskeri (STECF). Forvaltningsplan for fiskeri med vod brugt fra fartøj ved Murcia, Spanien (STECF-19-19). Den Europæiske Unions Publikationskontor, Luxembourg, 2019, ISBN 978-92-76-11879-4 doi:10.2760/890396, JRC118074.
         
            (5)  »Orden de 19 de diciembre de 2019, de la Consejería de Agua, Agricultura, Ganadería, Pesca y Medio Ambiente, por la que se regula la pesquería del chanquete (Aphia minuta) en aguas interiores de la Región de Murcia«, regionen Murcias officielle tidende, nr. 294 af 21.12.2019, s. 35423.
         
            (6)  Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (EUT L 198 af 25.7.2019, s. 105).
         
            (7)  Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).